b'\n_START_ARTICLE_\nMatkustajajuna\n_START_PARAGRAPH_\nMatkustajajuna eli henkil\xc3\xb6juna on ihmisi\xc3\xa4 kuljettava juna. Matkustajajunat kulkevat yleens\xc3\xa4 kerran tai kahdesti vuodessa julkaistavien aikataulujen mukaan.\n_START_SECTION_\nTekniikka\n_START_PARAGRAPH_\nSuomalaisessa matkustajajunassa on useimmiten 4\xe2\x80\x938 matkustajavaunua, tosin niit\xc3\xa4 voi olla enemm\xc3\xa4nkin, jopa 20. Vaunut ovat yleens\xc3\xa4 neliakselisia ja pituudeltaan noin 26,5 metri\xc3\xa4, vanhemmat vaunut ja moottorijunien v\xc3\xa4livaunut huomattavastikin lyhyempi\xc3\xa4. Matkustajajunan kuljetuskapasiteetti on karkeasti sata matkustajaa p\xc3\xa4iv\xc3\xa4vaunua kohden. Matkustajajunassa voi olla my\xc3\xb6s mm. ravintolavaunuja, lasten leikkivaunuja, makuuvaunuja ja autonkuljetusvaunuja. _NEWLINE_Vaunuja vet\xc3\xa4\xc3\xa4 veturi, joka voi olla diesel- tai s\xc3\xa4hk\xc3\xb6k\xc3\xa4ytt\xc3\xb6inen, museojunaliikenteess\xc3\xa4 my\xc3\xb6s h\xc3\xb6yryk\xc3\xa4ytt\xc3\xb6inen. Matkustajajuna voi koostua my\xc3\xb6s yhdest\xc3\xa4 tai useammasta moottorivaunusta ja niiden liite- tai v\xc3\xa4livaunuista. T\xc3\xa4ll\xc3\xb6in puhutaan voimanl\xc3\xa4hteen mukaan joko s\xc3\xa4hk\xc3\xb6moottorijunasta tai dieselmoottorijunasta. Moottorijunassa ei ole erillist\xc3\xa4 veturia, vaan koneisto on sulautettu joko yhteen tai useampaan moottorijunan vaunuista. _NEWLINE_Matkustajajunien kulkunopeudet vaihtelevat; l\xc3\xa4hi- ja taajamajunat kulkevat nopeimmillaan 80\xe2\x80\x93160 km/h, pikajunat 120\xe2\x80\x93160 km/h, intercity-junat 160\xe2\x80\x93200 km/h ja suurnopeusjunat yli 200 km/h. Nopeimmat suurnopeusjunat kulkevat vasten rakennetuilla erikoisradoilla 250\xe2\x80\x93330 km/h. Ensimm\xc3\xa4iset liikenteess\xc3\xa4 olevat ja suunnitellut maglev- eli leijujunat k\xc3\xa4ytt\xc3\xa4v\xc3\xa4t nopeutta 400\xe2\x80\x93500 km/h.\n_START_SECTION_\nJunatyypit\n_START_PARAGRAPH_\nJunatyypill\xc3\xa4 tarkoitetaan junan kulkuunpanotarkoitusta. Junatyyppi riippuu sek\xc3\xa4 k\xc3\xa4ytett\xc3\xa4v\xc3\xa4st\xc3\xa4 veto- ett\xc3\xa4 vaunukalustosta, sek\xc3\xa4 junalle aikataulussa suunnitelluista mahdollisista vaihtot\xc3\xb6ist\xc3\xa4 ja niiden luonteesta.'